ไฟแนนซ์ทูเดย์
...ฟังช้าๆ ชัดๆ เสียงจาก รังสรรค์ ศรีวรศาสตร์ ปลัดกระทรวงการคลัง ว่า ถ้าท่านยังเป็นปลัดกระทรวงการคลัง ขอบอกว่าจะไม่มีการยุบแบงก์รัฐแห่งไหนทั้งสิ้น อันนี้ถือเป็นนโยบายได้ ว่าแต่ท่านปลัดจะเกษียณอายุราชการ ต.ค. 2558 พนักงานแบงก์รัฐที่มีปัญหา คงอุ่นใจได้อีกปีนึง
13 ต.ค. 2557

...ฟังช้าๆ ชัดๆ เสียงจาก รังสรรค์ ศรีวรศาสตร์ ปลัดกระทรวงการคลัง ว่า ถ้าท่านยังเป็นปลัดกระทรวงการคลัง ขอบอกว่าจะไม่มีการยุบแบงก์รัฐแห่งไหนทั้งสิ้น อันนี้ถือเป็นนโยบายได้ ว่าแต่ท่านปลัดจะเกษียณอายุราชการ ต.ค. 2558 พนักงานแบงก์รัฐที่มีปัญหา คงอุ่นใจได้อีกปีนึง 
แต่การประกาศของปลัดรังสรรค์ ทำให้สำนักงานเศรษฐกิจการคลัง (สศค.) ทำหน้าเซ็งๆ เพราะดูไปแล้วอนาคตของทั้งเอสเอ็มอีแบงก์ และไอแบงก์ ค่อนข้างมืดมน แม้จะมีการกันเงินไว้ให้เพิ่มทุนของทั้งสองแบงก์ 4,000 ล้านบาทแล้วก็ตาม แต่ถ้าแผนธุรกิจไม่ชัดเจน ปล่อยกู้ไม่ออก หนี้เสียไม่ลด ก็แค่ซื้อเวลา สุดท้ายก็ต้องจบด้วยการควบรวมอยู่ดี 
...ส่วนการขึ้นเงินเดือนข้าราชการ คาดว่าเดือน เม.ย. 2558 ข้าราชการ 2 ล้านกว่าคนทั่วประเทศ คงจะได้เงินเดือนอัตราใหม่ ให้มีกำลังใจปรับประสิทธิภาพการทำงานมากขึ้น โดยเฉพาะ 3 กรมภาษีที่โดนบีบเป้าให้เก็บภาษีให้ได้ตามประมาณการ จนจะหน้าเขียวกันทั้งคนเก็บและคนจ่ายภาษี
...สัปดาห์นี้ สมหมาย ภาษี รมว.คลัง และ ประสาร ไตรรัตน์วรกุล ผู้ว่าการแบงก์ชาติ จะกลับจากการไปร่วมประชุมที่นิวยอร์ก สหรัฐอเมริกา คงจะมีเรื่องสนุกมาเล่าให้ฟัง โดยเฉพาะเรื่องเศรษฐกิจสหรัฐว่าฟื้นหรือไม่ฟื้น จะขึ้นดอกเบี้ยอีกเท่าไหร่แน่ ผู้ที่ทำการค้าระหว่างประเทศควรเงี่ยหูฟัง เพราะน่าจะนำมาทำนายทิศทางค่าเงินได้ 
...ถ้านางทำจริงจะยกนิ้วให้ คริสติน ลาการ์ด ผู้อำนวยการกองทุนการเงินระหว่างประเทศ (ไอเอ็มเอฟ) ประกาศว่า จะเต้นระบำหน้าท้องทันทีที่สหรัฐสนับสนุนนโยบายปฏิรูปไอเอ็มเอฟ ที่นางลงทุนท้าทายขนาดนี้ ก็เพราะเห็นว่าการปฏิรูปไอเอ็มเอฟเป็นเรื่องสำคัญ เพราะจะสร้างความเข้มแข็งให้กับแหล่งเงินทุนของไอเอ็มเอฟ และให้อำนาจการออกเสียงกับประเทศเศรษฐกิจเกิดใหม่อย่างจีนมากยิ่งขึ้น 
กลุ่มประเทศเศรษฐกิจทั้งหมดเขาโอเคกันหมดแล้ว มีแต่อเมริกาประเทศเดียวที่ยังไม่ออกเสียงสนับสนุน 
...โปรดทราบ แบงก์ชาติประกาศให้วันที่ 2 ม.ค. 2558 เป็นวันหยุดธนาคารเพิ่มเติมอีก 1 วัน เนื่องจากต้องการสนับสนุนการกระตุ้นธุรกิจท่องเที่ยว อันจะช่วยส่งเสริมการเจริญเติบโตทางเศรษฐกิจของประเทศ
ได้หยุดยาวมนุษย์งานคงดีใจ ว่าแต่กลัวจะไปกระตุ้นเศรษฐกิจญี่ปุ่น ฮ่องกง สิงคโปร์ มากกว่าจะเที่ยวไทยกันน่ะซิ ช่วงเทศกาลปีใหม่คนไทยมักจะออกทัวร์ต่างประเทศ ส่วนคนต่างชาติก็มาเคาต์ดาวน์ในไทย
...สมเจตน์ หมู่ศิริเลิศ ซีอีโอธนาคารธนชาต ชวนลูกค้าซื้อเข็มกลัด “Get Pink” มูลค่า 100 บาท ที่สาขาของธนาคารธนชาตทั่วประเทศ เพื่อนำรายได้สมทบเข้ามูลนิธิศูนย์มะเร็งเต้านม ไปสร้างบ้านพักพิงช่วยผู้ยากไร้ที่ป่วยเป็นมะเร็งเต้านม หรือจะบริจาคเงินเข้าบัญชีออมทรัพย์ธนาคารธนชาต ชื่อ “มูลนิธิศูนย์มะเร็งเต้านมเฉลิมพระเกียรติ” เลขที่ 0986044651 ได้เลย